ЛIыхъужьым и лъэужьыр кIуэдыркъым
Вагъуэ Плъыжь орденымрэ «И хахуагъэм папщIэ» медалымрэ Къэбэрдей-Балъкъэрым щыщ лIыхъужь Тыгъуэн Дулэ къызэрыхуагъэфэщар илъэс куэд дэкIауэ къыщIэщыжауэ аращ. Хахуагъэ къигъэлъагъуэу Хэку зауэшхуэм хэта, сержант нэхъыжь, фочауэ дивизэм и 44-нэ полкым и 128-нэ гвардие къудамэм и командирыр зауэ IэнатIэм Iуту яукIащ, зэрихьа лIыгъэм хуэфащэ дамыгъэхэр къратыным нэмысу. Ахэр Дулэ и къуэ Тыгъуэн Борис военкоматым къыщратыжащ.
Хъыбарыншэу кIуэдауэ иджыри къэс дэфтэрхэм ита лIыхъужьым и лъэу-жьым техьар военкоматым и лэжьакIуэхэрщ. Абыхэм къагъэнэIуа тхылъымпIэхэм зэритымкIэ, 1901 гъэм къалъхуа Тыгъуэн Дулэ Жандар и къуэр 1941 гъэм Налшык дэт военкоматым ириджэри, зауэм яшащ. 1944 гъэ пщIондэ лIыхъужьыгъэ зэрихьэу и Хэкум къыщхьэщыжащ, зауэ IэнатIэм къыщызы-къуиха хахуагъэм хуэфащэ дамыгъэ къратыну тIэу къагъэлъэгъуащ. Зэхэуэ гуащIэхэм ящыщ зым Дулэ уIэгъэ хьэлъэ щыхъури, 1944 гъэм мэкъуауэгъуэ мазэу дунейм ехыжащ.
Накъыгъэм и 8-м шэджэмдэсхэм МафIэ мыужьыхым деж пэкIу щащIри, Хэку зауэшхуэр зэриухрэ иджыри зы илъэс зэрыдэкIар ягу къагъэкIыжащ икIи Тыгъуэн Дулэ хуэдэу псэемыблэжу абы хэтахэм яхуэщыгъуащ.
ЛIыхъужым и лъэужьыр кIуэдыркъым. Зэман куэд дэкIами, Дулэ зэрихьа лIыгъэм хуэфащэр, адэ щIэину, абы и къуэ Борис Iэрыхьэжащ.
Шэджэм щIыпIэ администрацэм и пресс-IуэхущIапIэ.
